Yaw shaˬ yaw zahˬ poˆ-eu Htiˬ nah-aˬ, aˇ myoꞈ aˬ ma mawˇ aˬ yawꞈ-euˬ zaˬ-ahˇ "Aˬ li-oˇ, aˬ ma maˬ jawˇ naˇ htiˬ ghaˬ tehꞈ-ehˇ htiˬ gaˇ-iˬ htaˬ iˇ de. Yaw shaˬ yaw zahˬ phuˬ le nya-eu meh" lehˇ mehˬ nehˬ yaꞈ-awˇ dzaˇ poˆ-eu ghaˇ duˬ doˆ-iˇ-euˬ meh. Aˬ ma iˇ dzeuˇ naˇ qhah aˇ myoꞈ zaˬ qhoeˇ mawˇ yaw shaˬ yaw zahˬ lehˇ ehˇ-eu jeˬ-ahˇ siˬ nya mawꞈ dui dui nya lehˇ shaˇ noeˬ-euˬ meh.
Qhoeˇ loꞈ-ehˇ shaˇ noeˬ shaˇ noeˬ-ehˇ aˇ myoꞈ zaˬ qhoeˇ mawˇ nui ma maˬ saˇ maˇ saˇ-ehˇ gheh laˇ-awˇ yaw shaˬ yaw zahˬ-ahˇ poˆ-iˇ-eu ghaˇ duˬ shaˇ noeˬ tcehˆ-awˇ doˆ-iˇ-euˬ meh. Gaˇ ma-ahˇ qhaˇ mawˇ le-eu deuˬ-ahˇ yaw shaˬ yaw zahˬ aˬ joˆ-ehˇ gheh hta lehˇ naˇ haˬ qawꞈ htiˬ ghaˬ-iˬ maˬ ehˇ qoꞈ nehˬ-a. Qhoeˇ miˇ neh aˇ myoꞈ zaˬ qhoeˇ mawˇ ngehˬ-ehˇ dzehˬ siˬ nya mawꞈ dui dui laˇ-euˬ meh.
Htiˬ nah nah ga ni aˬ joˆ-ehˇ naˇ haˬ naˇ haˬ-ehˇ shaˇ poˆ qawꞈ maˬ poˆ mawˇ nya-eu miˇ neh nui ma cawˆ cawˆ-ehˇ ghoꞈ laˇ luꞈ ngeh gaˇ phehˇ-ahˇ aˬ bawˇ tsawˇ mawˬ htiˬ ghaˬ mawˇ-euˬ meh. Aˇ myoꞈ zaˬ qhoeˇ mawˇ laˬ qhaˬ htiˬ chehˇ aˬ bawˇ jawˇ gaˇ cehˆ gheh-awˇ "Aˬ bawˇ-oˇ, aˬ bawˇ-oˇ, yaw shaˬ yaw zahˬ lehˇ ehˇ-eu aˬ joˆ-ehˇ gheh gaˇ khuˇ hta" lehˇ naˇ haˬ-euˬ meh. Aˬ bawˇ ghaˬ gheh "Aw, yawˬ shaˬ yaw zahˬ aˇ dzehˬ-ehˇ mawˇ haw mawꞈ-eu nya loˇ. Laˇ-awˬ" lehˇ khuˇ-awˇ phu phaw sheuˬ gheh leꞈ-awˇ htiˬ qhehˬ dawˬ htawˬ-euˬ ghaˇ duˬ ehˇ nehˬ-euˬ meh.
Htiˬ qhehˬ gheh naˇ aˬ bawˇ qhoeˇ ghaˬ bahˬ keuˆ zaˬ htiˬ siˬ chiˬ leꞈ-awˇ "Aˇ myoꞈ zaˬ-oˇ, aˬ bawˇ ehˇ-eu loꞈ-ehˇ jahˇ de. Nawˇ aˇ dzehˬ-ehˇ mawˇ mawꞈ-eu yaw shaˬ yaw zahˬ heu gaˇ uˇ meh. Nymˬ-mˇ htaˬ phah siˬ. Nawˇ jawˇ-eu dawˬ pheh gaˇ tsmˇ-ahˇ ghoꞈ keuˆ leˇ-awˇ miˇ tsa phah lawˬ de" lehˇ yaw muiˬ-ehˇ ehˇ nehˬ-euˬ meh. Aˇ myoꞈ zaˬ qhoeˇ mawˇ jiˇ laˬ qhaˬ htiˬ chehˇ yaw shaˬ yaw zahˬ qhoeˇ baꞈ-awˇ aˬ yawꞈ-euˬ jawˇ duˬ-ahˇ yuˇ qoꞈ leꞈ-euˬ meh.
Aˇ myoꞈ zaˬ-aˬ, laˬ qhaˬ aˇ dzehˬ-ehˇ chehˇ dzeuˇ-awˇ ghoꞈ leˇ luꞈ-eu gaˇ ma-ahˇ neh bah keuˆ qhoeˇ phah haw mawꞈ-eu miˇ neh aˬ bawˇ neh ehˇ nehˬ htaˬ-euˬ dawˬ-ahˇ maˬ naˇ haˬ ni phah-eu ghaˇ duˬ noeˬ tcehˆ-euˬ meh. Aˬ yawꞈ neh baꞈ laꞈ-euˬ yaw shaˬ yaw zahˬ bahˬ keuˆ qhoeˇ hmˬ miˇ tsa baꞈ htaˬ-awˇ phah haw ngeh, zawˇ qhaˬ-euˬ aˬ khuiˬ zaˬ nyiˬ mawˇ bahˬ keuˆ laꞈ qhoeˇ neh cehˆ doˆ leꞈ-euˬ meh. Aˇ myoꞈ zaˬ gheh aˬ jeˬ ya jahˇ-eu qawꞈ maˬ phaˇ noeˬ ni dehꞈ le shiˇ le-ehˇ cehˆ dui dui-euˬ meh.
Aˬ khuiˬ zaˬ qhoeˇ nyiˬ mawˇ gheh aˇ myoꞈ zaˬ-ahˇ maˬ mi qhoeˇ mi ni hteh dui dui-euˬ meh. Aˇ myoꞈ zaˬ qawꞈ htiˬ gaˇ-iˬ baˇ zaꞈ naˇ shmˇ maˬ baw-eu miˇ neh ghaˬ qhaˇ ahˇ-eu yuˇ doˆ-awˇ yawˬ cehˆ suˇ cehˆ-ehˇ cehˆ dui dui-euˬ meh. Htiˬ qhehˬ cehˆ keuˆ laꞈ ngeh aˇ myoꞈ zaˬ qhoeˇ mawˇ ghaˬ doeˇ doeˇ dui dui laˇ-euˬ meh.
Aˇ myoꞈ zaˬ maˬ cehˆ choeˇ-ehˇ laˇ-awˇ dawˬ pheh jaˆ-eu aˇ bawˇ uˬ du yaw khawˇ-ehˇ cehˆ daˆ leꞈ-euˬ meh. Aˇ bawˇ uˬ du cehˆ daˆ keuˆ-awˇ miˇ tsa saꞈ ui cuiˆ ghawˇ dah nya laˇ-awˇ aˬ ma hawˇ-eu aˬ bawˇ neh ehˇ-euˬ dawˬ-ahˇ noeˬ mawˇ laˇ-awˇ maˬ naˇ haˬ-euˬ baˬ da neh ghawˬ shaˇ shaˬ-ehˇ zawˇ gheh leˇ-euˬ meh. Laꞈ oˆ phaw jawˇ luꞈ-eu aˬ khuiˬ zaˬ qhoeˇ nyiˬ mawˇ bi cehˆ-eu ghaˇ duˬ aˬ joˆ-ehˇ ya jahˇ-eu aˇ myoꞈ zaˬ maˬ siˬ nya-a.
Nahˇ ma ga ahˇ-iˇ ngeh keuˆ ni laꞈ oˆ phaw jawˇ-eu aˬ khuiˬ zaˬ qhoeˇ nyiˬ mawˇ-ahˇ haw haw-ehˇ, maˬ iˇ kha pheuˬ-eu miˇ neh guˇ guˇ-ehˇ ngoeˇ-eu meh. Htiˬ ghaˬ-iˬ chaw ba nehˬ le-eu ghaˬ maˬ jawˇ-a. Aˇ myoꞈ zaˬ-aˬ, aˬ yawꞈ htiˬ jeˬ-iˬ maˬ jahˇ nya-ehˇ pyeuꞈ-iˇ ngeh aˬ ma neh ehˇ-euˬ yaw shaˬ yaw zahˬ jeˬ-ahˇ yaw muiˬ-ehˇ siˬ duˬ leˇ-euˬ meh.
Aˇ myoꞈ zaˬ nui ma cawˆ dui dui laˇ-awˇ "Aˬ ma-oˇ, chaw ba le-awˬ. Awˬ..., tsawˇ haˬ deuˬ ehˇ-eu yaw shaˬ yaw zahˬ heu loꞈ-ehˇ gheh law hawˇ nya. Yaw shaˬ yaw zahˬ jeˬ-ahˇ ngaˇ bye nya, zawˇ bye nya" lehˇ guˇ guˇ-ehˇ ngoeˇ-euˬ meh. Aˇ myoꞈ zaˬ guˇ guˇ-ehˇ ngoeˇ gaˇ aˬ khuiˬ zaˬ qhoeˇ nyiˬ mawˇ tsawˬ guˆ-iˇ-awˇ cehˆ byoˆ-euˬ meh. Aˬ khuiˬ maˬ phaˇ jawˇ-euˬ miˇ neh aˇ myoꞈ zaˬ jiˇ aˇ bawˇ-ahˇ neh zaꞈ kha le-awˇ iˇ khahˇ-ahˇ ghoꞈ leˇ-euˬ meh. Uˬ ciꞈ ciꞈ-iˇ shaw-euˬ miˇ neh gaˇ ma qawꞈ maˬ mawˇ laˇ-a.